27.12.2022
FI
Euroopan unionin virallinen lehti
C 493/21 Tiistai 7. kesäkuuta 2022
D. toteaa, että ilmastonmuutoksen ja konfliktien väliset yhteydet voivat olla monimutkaisia ja että ilmastonmuutoksen konkreettiset vaikutukset konflikteihin ovat useimmiten tilannekohtaisia; katsoo, että on tuettava ilmaston ja turvallisuuden välisen yhteyden parissa työskentelevien tiedeyhteisöjen välistä järjestelmällisempää ja laajempaa keskustelua ja vuorovaikutusta;
E. toteaa, että ilmastonmuutos on edelleen keskeisellä sijalla rauhaa ja turvallisuutta koskevassa toimintaohjelmassa äärimmäisenä uhkatekijöitä moninkertaistavana tekijänä, joka pahentaa jo olemassa olevia sosiaalisia, taloudellisia ja ympäristöön liittyviä riskejä, jotka voivat lisätä levottomuutta ja mahdollisesti johtaa väkivaltaisiin konflikteihin; ottaa huomioon, että ympäristön- ja ilmastonmuutos ja niiden seuraukset lisäävät yhdessä muiden tekijöiden kanssa jo olemassa olevia haavoittuvuuksia, jännitteitä ja riskejä sen sijaan, että ne olisivat aina itsessään alullepanevia tekijöitä tai suora syy valtioiden välisiin tai kansainvälisiin aseellisiin konflikteihin; ottaa huomioon, että ilmastonmuutos voi vaikuttaa ihmisten turvallisuuteen eri tavoin muun muassa sukupuolen, sosioekonomisen aseman, iän, seksuaalisen suuntautumisen, etnisen alkuperän, uskonnollisen vakaumuksen (tai sen puutteen), toimintakyvyn tai vammaisuuden perusteella; toteaa, että ilmastonmuutoksesta aiheutuu yleensä suhteetonta haittaa erityisesti marginalisoituneille väestöryhmille; ottaa huomioon, että ilmastonmuutokseen liittyvät turvallisuusriskit kohdistuvat erityisesti talo­ udellisesti huonommassa asemassa oleviin väestönosiin ja että niillä on sosioekonomisia vaikutuksia; ottaa huomioon, että ilmastonmuutoksella on kielteisiä vaikutuksia sen koettelemien alueiden kulttuuri- ja luonnonperintöön;
F. ottaa huomioon, että ilmastokriisi vaikuttaa sekä ihmisten että valtioiden turvallisuuteen; ottaa huomioon, että ilmastonmuutoksella on monenlaisia yhteyksiä poliittiseen, etniseen ja sosioekonomiseen dynamiikkaan ja että se vaikuttaa suoraan konflikteihin lisäämällä katastrofiriskejä ja ekosysteemeihin kohdistuvia paineita, ja katsoo, että tämän vuoksi se on uhka ihmisten toimeentulolle, vedensaannille ja elintarviketurvalle sekä kriittisille infra­ struktuureille, sillä se aiheuttaa muun muassa maankäytön muutoksia ja ympäristön tilan heikkenemistä;
G. toteaa, että merenpintojen nousu on jo aiheuttanut tulvia ja suolaantumista muodostaen merkittävän turvallisuusriskin ja uhan alavien rannikkoseutujen ja saarten olemassaololle; toteaa, että Maailmanpankin vuoden 2021 päivitetyn Groundswell-raportin mukaan ilmastonmuutos voisi pakottaa 216 miljoonaa ihmistä siirtymään maan sisäisesti vuoteen 2050 mennessä; ottaa huomioon, että raportissa todetaan lisäksi, että välittömät ja konkreettiset toimet voivat merkittävästi pienentää ilmastonmuutoksesta johtuvan muuttoliikkeen laajuutta; ottaa huomioon, että veden puutteella on monitahoisia vaikutuksia ihmisten turvallisuuteen ja sosiopoliittiseen vakauteen; toteaa, että ilmastonmuutoksesta johtuen vedensaanti vaikeutuu erityisesti kehitysmaissa samalla, kun veden maailmanlaajuinen kysyntä kasvaa; ottaa huomioon, että ilmastonmuutos lisää kuivuuden ja tulvien riskiä; ottaa huomioon, että ilmastonmuutoksen vaikutus elintarvikkeiden hintaan heikentää toimeentuloa aiheuttaen pakkomuuttoa, sairauksia ja nälänhätää, mistä seuraa ennennäkemättömän laaja muuttoliike;
H. ottaa huomioon, että muuttuvien ilmasto-olosuhteiden vaikutus luonnonvarojen saatavuuteen yhdessä sellaisten tekijöiden, kuten väestönkasvu, hallinnon heikkous ja maanhallinnan haasteet, on johtanut Sahelin alueella lisääntyneeseen kilpailuun rajallisista luonnonvaroista, erityisesti hedelmällisestä maaperästä ja vedestä, mikä on aiheuttanut jännitteitä ja konflikteja yhteisöjen ja samaa elinkeinoa harjoittavien ryhmien välillä;
I. ottaa huomioon, että ilmastonmuutos on strategista ympäristöä muokkaava tekijä, koska se voimistaa riskejä ja asettaa rajoituksia; ottaa huomioon, että ilmastokriisi on vaikuttanut kansainväliseen järjestelmään, jossa se voi lisätä geopoliittisia jännitteitä ja muuttaa suurvaltojen välistä tasapainoa; toteaa, että pahantahtoiset toimijat käyttävät ilmastonmuutoskysymyksiä hyväkseen parantaakseen omaa vaikutusvaltaansa tai kannustaakseen vihamielisyyteen; ottaa huomioon, että napajäätiköiden sulaminen lisää geopoliittisia jännitteitä erityisesti Pohjoisnavan alueella;
J. ottaa huomioon, että Yhdysvaltain asevoimat ovat menettäneet enemmän sotilaskalustoa ja -infrastruktuuria luonnonkatastrofien kuin Afganistanin ja Irakin aseellisten selkkausten vuoksi yhteensä; ottaa huomioon, että Bidenin hallinto on tehnyt myönteisiä toimia ilmastonmuutoksen torjunnassa muun muassa liittymällä uudelleen Pariisin sopimukseen ja sisällyttämällä ilmastonmuutoksen sen kansallisen turvallisuuden väliaikaisiin strategisiin suuntaviivoi­ hin;
K. ottaa huomioon, että asevoimat kuuluvat maailman suurimpiin fossiilisten polttoaineiden kuluttajiin;